作者:柳宗元
標題:遊朝陽巖遂登西亭二十韻
內容:謫棄殊隱淪，登陟非遠郊。所懷緩伊鬱，詎欲肩夷巢。高巖瞰清江，幽窟潛神蛟。開曠延陽景，回薄攢林梢。西亭構其巔，反宇臨呀庨。背瞻星辰興，下見雲雨交。惜非吾鄉土，得以蔭菁茆。羈貫去江介，世仕尚函崤。故墅即灃川，數畝均肥磽。臺館葺荒丘，池塘疏沉坳。會有圭組戀，遂貽山林嘲。薄軀信無庸，瑣屑劇鬥筲。囚居固其宜，厚羞久已包。庭除植蓬艾，隟牖懸蠨蛸。所賴山川客，扁舟枉長梢。挹流敵清觴，掇野代嘉餚。適道有高言，取樂非弦匏。逍遙屏幽昧，淡薄辭喧呶。晨雞不餘欺，風雨聞嘐嘐。再期永日閑，提挈移中庖。